מעשה באיש שכל ימיו משוטט בדרכים, בתרמילו הכמעט ריק ובמקלו הארוך המוזר, ומעשה בילד שהמטייל התמהוני הזה חודר מעט מעט לעולמו. הוא נהיה חלק מנוף חייו והזיותיו, ספק מהלך עליו אימים ספק מרתק אותו, ובבלי-דעת מגלה לו, באופן מיוחד במינו, טפח ממורכבותם של החיים האנושיים. הילד פוקח את עיניו לראות במבט שונה את שגרת החיים בכפרו, כפר גרמני שליו לחופו של אגם, שכל דעתם של תושביו נתונה להשיב לעצמם את רווחתם החומרית, שנפגעה מעט או הרבה בשנות המלחמה. סיפורו של מר זומר מסופר במלים ובציורים. המלים פרי עטו של הסופר הגרמני פטריק זיסקינד, יליד 1949, שנודע מאוד בזכות הרומאן הראשון שלו, הבושם (1985). הציורים הם פרי מכחולו של הצייר הצרפתי ז`אן-ז`אק סמפה, יליד 1932.